KOMMISSIONENS GENNEMFØRELSESAFGØRELSE

af 6. august 2014

om oprettelse af den digitale forskningsinfrastruktur for kunst og litteratur som et konsortium for en europæisk forskningsinfrastruktur (DARIAH ERIC)

(2014/526/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 723/2009 af 25. juni 2009 om fællesskabsrammebestemmelser for et konsortium for en europæisk forskningsinfrastruktur (ERIC) (1) særlig artikel 6, stk. 1, litra a), og

ud fra følgende betragtninger:

Belgien, Cypern, Danmark, Frankrig, Grækenland, Irland, Italien, Kroatien, Luxembourg, Malta, Nederlandene, Serbien, Slovenien, Tyskland og Østrig har anmodet Kommissionen om at oprette den digitale forskningsinfrastruktur for kunst og litteratur som et konsortium for en europæisk forskningsinfrastruktur (i det følgende benævnt »DARIAH ERIC«).

VEDTAGET DENNE AFGØRELSE:

Artikel 1

1. Herved oprettes den digitale forskningsinfrastruktur for kunst og litteratur som et konsortium for en europæisk forskningsinfrastruktur (DARIAH ERIC).

2. Vedtægterne for DARIAH ERIC er fastlagt i bilaget. Disse vedtægter holdes ajourført og gøres offentligt tilgængelige på DARIAH ERIC's websted og på dets vedtægtsmæssige hjemsted.

3. De væsentlige elementer i vedtægterne, som kun kan ændres med Kommissionens godkendelse i henhold til artikel 11, stk. 1, i forordning (EF) nr. 723/2009, er opstillet i artikel 1 og 2 samt artikel 23 til 30.

Artikel 2

Denne afgørelse træder i kraft på tredjedagen efter offentliggørelsen i Den Europæiske Unions Tidende.

(1) EUT L 206 af 8.8.2009, s. 1.

BILAG

VEDTÆGT FOR DARIAH ERIC

ØSTRIG,

BELGIEN,

KROATIEN,

CYPERN,

DANMARK,

FRANKRIG,

TYSKLAND,

GRÆKENLAND,

IRLAND,

ITALIEN,

LUXEMBOURG,

MALTA,

NEDERLANDENE,

SERBIEN,

SLOVENIEN,

i det følgende benævnt »de stiftende medlemmer«,

DER ANERKENDER den vigtige rolle, som DARIAH ERIC spiller for observatører og samarbejdspartnere,

SOM ØNSKER at støtte kunst og litteratur i Europa,

SOM ØNSKER at skabe en avanceret infrastruktur for digitalt understøttet forskning inden for kunst og litteratur,

SOM ER OPMÆRKSOMME på resultaterne af DARIAH »Preparatory Phase Project«, der blev finansieret af Kommissionen i henhold til tilskudsaftale nr. 211583,

SOM ANMODER OM, at Kommissionen opretter den digitale forskningsinfrastruktur for kunst og litteratur som et konsortium for en europæisk forskningsinfrastruktur (DARIAH ERIC),

ER DERFOR BLEVET ENIGE OM FØLGENDE BESTEMMELSER:

KAPITEL 1

ALMINDELIGE BESTEMMELSER

Artikel 1

Navn, hjemsted, beliggenhed og arbejdssprog

1. Der oprettes en europæisk forskningsinfrastruktur kaldet den »digitale forskningsinfrastruktur for kunst og litteratur«, i det følgende benævnt »DARIAH«.

2. DARIAH har retlig form af et konsortium for en europæisk forskningsinfrastruktur (ERIC) oprettet i henhold til bestemmelserne i forordning (EF) nr. 723/2009 og betegnes »DARIAH ERIC«.

3. DARIAH ERIC er en distribueret forskningsinfrastruktur. Dets aktiviteter udøves via virtuelle kompetencecentre.

4. DARIAH ERIC har vedtægtsmæssigt hjemsted i Paris, Frankrig.

5. DARIAH ERIC's arbejdssprog er engelsk. Vedtægten anses for at være autentisk på engelsk, fransk og alle andre officielle EU-sprog. Ingen sprogudgave har forrang frem for andre.

Artikel 2

Mål, koordinering og fordeling af aktiviteter

1. DARIAH ERIC har til opgave at fremme og støtte digitalt understøttet forskning inden for kunst og litteratur. DARIAH ERIC udvikler, vedligeholder og driver en infrastruktur til støtte for ikt-baseret forskningspraksis.

2. DARIAH ERIC samarbejder med forsknings- og uddannelsesmiljøerne med henblik på at:

a) udforske og anvende ikt-baserede metoder og værktøjer, der gør det muligt at formulere nye forskningsspørgsmål og formulere gamle spørgsmål på nye måder

b) forbedre forskningsmuligheder og -resultater ved at sammenkæde distribueret digitalt kildemateriale

c) udveksle viden, ekspertise, metoder og praksis på tværs af områder og fag.

3. DARIAH-EU-koordinationskontoret (DCO) som defineret i artikel 3 står for koordineringen af DARIAH ERIC's aktiviteter. Det har indledningsvis kontorer i Frankrig, Tyskland og Nederlandene.

4. Beskrivelsen, tilrettelæggelsen og fordelingen af DARIAH-EU-koordinationskontorets (DCO) aktiviteter fastlægges af bestyrelsen.

Artikel 3

Definitioner

I denne vedtægt forstås ved følgende termer i fed skrift:

Samarbejdspartner : En offentlig eller privat institution, der varetager en offentlig opgave, er beliggende på et ikkedeltagerlands område og er blevet accepteret af DARIAH ERIC med henblik på deltagelse i arbejdet på et eller flere VCC'er som defineret i artikel 5.

DARIAH-EU-koordinationskontor (DCO) : En enhed, der står for koordineringen af DARIAH ERIC's aktiviteter. Enheden støtter og integrerer DARIAH ERIC's organer på alle niveauer (generalforsamlingen, det videnskabelige udvalg, bestyrelsen, det daglige ledelsesteam, det nationale koordinatorudvalg og det fælles forskningsudvalg). I sin egenskab af koordinator fører DCO tilsyn med samspillet med alle DARIAH ERIC-partnere mv. og varetager en lang række vertikale opgaver (f.eks. styring af administrative procedurer) og horisontale tjenesteydelser (f.eks. centrale tjenester, den overordnede finansiering, lovgivningsmæssige krav og skatteregler samt overførsel af færdigheder og viden).

National koordinerende institution : En institution udpeget af hver medlemsstat og observatør med den opgave at koordinere de nationale DARIAH-aktiviteter.

National koordinator : En person udpeget af hver medlemsstat eller observatør med den opgave at udarbejde den nationale DARIAH-køreplan og de nationale naturaliebidrag.

Partnerinstitution : En offentlig eller privat institution, der varetager en offentlig opgave og er blevet accepteret af DARIAH ERIC med henblik på deltagelse i arbejdet på et eller flere VCC'er.

VCC : Et virtuelt kompetencecenter, der er et virtuelt team sammensat af personer fra partnerinstitutionerne med den opgave at gennemføre DARIAH ERIC's operationelle aktiviteter.

VCC-formand : En partnerinstitution, der leder aktiviteterne på et VCC, og som er udpeget af bestyrelsen

VCC-leder : Den person, der er indstillet af VCC-formanden og udpeget af bestyrelsen som ansvarlig for koordineringen af VCC-aktiviteterne.

KAPITEL 2

MEDLEMSKAB, OBSERVATØRSTATUS, PARTNERSKAB

Artikel 4

Medlemmer, observatører og samarbejdspartnere

1. Medlemsstater, associerede lande, andre tredjelande end associerede lande og mellemstatslige organisationer har ret til at blive medlemmer af DARIAH ERIC med forbehold for de formaliteter, der er fastlagt i nærværende vedtægt, og generalforsamlingens beslutninger.

2. Medlemsstater, associerede lande, andre tredjelande end associerede lande og mellemstatslige organisationer har ret til at blive observatører ved DARIAH ERIC med forbehold for de formaliteter, der er fastlagt i nærværende vedtægt, og generalforsamlingens beslutninger.

3. DARIAH ERIC har som minimum en medlemsstat og to andre lande, der enten er medlemsstater eller associerede lande, som medlemmer.

4. Medlemsstaterne eller de associerede lande har tilsammen flertallet af stemmerettighederne på generalforsamlingen.

5. Medlemmerne udpeger nationale offentlige institutioner eller private institutioner, der har fået overdraget offentlige tjenesteydelsesopgaver, som nationale koordinerende institutioner som opført i bilag I. De nationale koordinerende institutioner repræsenterer medlemmerne i forbindelse med DARIAH ERIC's aktiviteter.

6. Observatørerne udpeger nationale offentlige institutioner eller private institutioner, der har fået overdraget offentlige tjenesteydelsesopgaver, som nationale koordinerende institutioner som opført i bilag I. De nationale koordinerende institutioner repræsenterer observatørerne i forbindelse med DARIAH ERIC's aktiviteter.

7. Medlemmerne, observatørerne og deres repræsentanter er opført i bilag I. Medlemmerne på tidspunktet for indsendelsen af ERIC-ansøgningen benævnes stiftende medlemmer.

8. DARIAH ERIC kan indgå aftaler med samarbejdspartnere.

Artikel 5

Optagelse af medlemmer, observatører og samarbejdspartnere

1. Enhver stat eller mellemstatslig organisation, der er interesseret i at blive medlem eller observatør, eller enhver institution, der er interesseret i at blive samarbejdspartner, indgiver en skriftlig ansøgning til DARIAH ERIC.

2. Medlemmer og observatører indføjer i ansøgningen navnet på den nationale koordinerende institution, der skal koordinere de nationale DARIAH-aktiviteter.

3. Bestyrelsen fremsender ansøgningen til generalforsamlingen med en anbefaling af, hvorvidt ansøgeren skal optages eller ej.

4. Generalforsamlingen træffer beslutning om, hvorvidt det nye medlem, den nye observatør eller samarbejdspartner skal optages.

5. DARIAH ERIC og samarbejdspartnerne indgår en bindende aftale, hvori rammerne for samarbejdet fastlægges på basis af generalforsamlingens anbefalinger for en periode på mindst to år, ved hvis udgang samarbejdet evalueres.

Artikel 6

Opsigelse af medlemskab og observatørstatus

1. Hvis generalforsamlingen beslutter, at et medlem eller en observatør gør sig skyldig i grov overtrædelse af vedtægten og den interne forretningsorden, og hvis medlemmet eller observatøren ikke har afhjulpet en sådan overtrædelse inden for en periode af seks måneder, kan generalforsamlingen beslutte at udelukke det misligholdende medlem eller den misligholdende observatør.

2. Det misligholdende medlems stemme medregnes ikke ved beslutningen.

3. Det misligholdende medlem eller den misligholdende observatør har ret til at gøre rede for sin holdning, inden generalforsamlingen træffer beslutning i sagen.

4. Et medlem eller en observatør kan ikke udtræde af DARIAH ERIC inden for de første fem år af medlemskabet eller observatørstatussen, medmindre generalforsamlingen undtagelsesvis bestemmer andet.

5. Medlemmer eller observatører, der ikke indledningsvis forpligter sig for fem år, underskriver en erklæring med angivelse af den kortere periode, som registreres af generalforsamlingen, når den træffer beslutning om optagelse i overensstemmelse med artikel 5, stk. 4.

6. Efter de første fem års medlemskab af DARIAH ERIC eller observatørstatus ved dette kan et medlem eller en observatør udtræde med et varsel på mindst seks måneder inden den dato, hvor udtrædelsen træder i kraft.

7. Det medlem eller den observatør, der ønsker at udtræde, opfylder sine økonomiske forpligtelser fuldt ud for hele det regnskabsår, hvor udtrædelsen sker.

KAPITEL 3

MEDLEMMERS, OBSERVATØRERS OG SAMARBEJDSPARTNERES RETTIGHEDER OG FORPLIGTELSER

Artikel 7

Medlemmer

1. Medlemmerne af DARIAH ERIC kan benytte alle værktøjer og tjenesteydelser og deltage i alle aktiviteter. De har ret til at deltage i og stemme på generalforsamlingen. Deres partnerinstitutioner har ret til at varetage formandskabet for et VCC med forbehold af den procedure, der er fastlagt i nærværende vedtægt.

2. Medlemmerne betaler deres årlige bidrag til DARIAH ERIC's budget på basis af de principper og den beregningsmetode, der er fastlagt i artikel 18, stk. 1, og i bilag II.

3. Bestyrelsen indstiller bidrag fra mellemstatslige organisationer og lande, der ikke er anderkendt af Europarådet, til generalforsamlingen til godkendelse.

Artikel 8

Observatører

1. Observatører ved DARIAH ERIC kan benytte alle værktøjer og tjenesteydelser og deltage i alle aktiviteter. Hertil kommer, at observatørerne kan overvære og tage ordet på alle generalforsamlinger, men uden stemmeret.

2. Observatører betaler deres årlige bidrag til DARIAH ERIC's budget på basis af de principper og den beregningsmetode, der er foreskrevet i artikel 18, stk. 1, og i bilag II.

3. Bestyrelsen indstiller bidrag fra mellemstatslige organisationer og lande, der ikke er anderkendt af Europarådet, til generalforsamlingen til godkendelse.

Artikel 9

Samarbejdspartnere

I den bindende aftale som beskrevet i artikel 5, stk. 5, fastlægges samarbejdspartnerens rettigheder og forpligtelser.

KAPITEL 4

LEDELSE

Artikel 10

Generalforsamlingen

1. Generalforsamlingen er DARIAH ERIC's besluttende organ og er sammensat af repræsentanter for medlemmerne af DARIAH ERIC. Repræsentanter for observatørerne ved DARIAH ERIC kan overvære og tage ordet på alle generalforsamlinger, men uden stemmeret.

2. Hver enhed, der repræsenterer et medlem eller en observatør, udpeger en officiel repræsentant. Hertil kommer, at hvert medlem eller hver observatør kan medbringe sin nationale koordinator eller andre eksperter. Hver delegation af medlemmer eller observatører kan bestå af op til tre personer.

3. Hvert medlem eller hver delegation af medlemmer har én stemme.

4. Stemmer afgivet af medlemmer, der ikke har betalt deres bidrag på dagen for generalforsamlingen, tælles ikke med.

5. Medlemsstaterne og de associerede lande har altid flertallet af stemmerne på generalforsamlingen. Såfremt ekstra stemmerettigheder er nødvendige for at gennemføre denne bestemmelse, iværksættes tildelingen af sådanne ekstra stemmerettigheder ved en generalforsamlingsbeslutning.

6. Generalforsamlingen vælger sin formand og næstformand ved simpelt flertal af de afgivne stemme blandt sine medlemmer for en treårig periode, som kan fornyes. Næstformanden træder i stedet for formanden i dennes fravær og i tilfælde af interessekonflikt. Formanden eller en person godkendt af formanden har til opgave at ajourføre bilag I, således at der til enhver tid foreligger en nøjagtig liste over medlemmer, observatører og deres repræsentanter.

7. Generalforsamlingen mødes årligt ved et ordinært møde eller ved et nyt møde, hvis det ordinære møde er blevet udsat, og kan afholde ekstra møder.

8. De operationelle detaljer ved afholdelsen af alle former for generalforsamlinger (såsom ordinære møder, nye møder, ekstra møder, repræsentation på møder, tidsfrister for indbydelse, dagsordener, referater mv.) nedfældes i den interne forretningsorden.

9. Såfremt mindst to tredjedele af de stemmeberettigede medlemmer er til stede eller repræsenteret på et ordinært møde, er kravet til beslutningsdygtighed opfyldt. På et nyt møde i generalforsamlingen anses mødet for beslutningsdygtigt uanset antallet af tilstedeværende eller repræsenterede medlemmer.

10. Der er tale om et simpelt flertal, når antallet af stemmer for beslutningen er højere end antallet af stemmer imod. Beslutninger kan underlægges yderligere betingelser for, at der er tale om et flertal, jf. stk. 13-17.

11. Generalforsamlingen:

a) afholder kun gyldigt et møde, hvis kravene til beslutningsdygtighed er opfyldt

b) træffer kun gyldigt en beslutning, hvis kravene til flertal er opfyldt.

12. Generalforsamlingen gør i alle sager sit yderste for at nå frem til konsensus. Mislykkes dette, træffer generalforsamlingen beslutning i overensstemmelse med det vægtede afstemningssystem som defineret i stk. 13-17.

13. Generalforsamlingen:

a) optager med simpelt flertal medlemmer, observatører og samarbejdspartnere

b) godkender med simpelt flertal regnskabet og den årlige aktivitetsrapport

c) udpeger eller afskediger med simpelt flertal medlemmer af det videnskabelige udvalg

d) forlænger med simpelt flertal DARIAH ERIC's gyldighedsperiode

e) udpeger revisorerne med simpelt flertal

f) accepterer med simpelt flertal et medlems eller en observatørs udtræden i særlige tilfælde.

14. Med simpelt flertal inklusive den positive stemmeafgivelse fra medlemmer, der repræsenterer mindst 50 % af de årlige bidrag til DARIAH ERIC som defineret i artikel 18, stk. 1, og i bilag II:

a) har generalforsamlingen ret til til enhver tid at ændre budgettet og kan ændre alle bevillinger og beregninger af bidrag i overensstemmelse med de principper, der er beskrevet i bilag II

b) godkender generalforsamlingen den strategiske linje og aktivitetsprogrammet inklusive hvert VCC-program og -budget

c) udpeger eller afskediger generalforsamlingen til enhver tid en direktør i overensstemmelse med de regler, den har fastlagt.

15. Uden at dette berører artikel 9, stk. 3, i forordning (EF) nr. 723/2009 og med simpelt flertal inklusive den positive stemmeafgivelse fra medlemmer, der repræsenterer mindst 75 % af de årlige bidrag til DARIAH ERIC som defineret i artikel 18, stk. 1, og i bilag II:

a) godkender generalforsamlingen alle sene tilføjelser af et punkt til dagsordenen vedrørende et forslag om at ændre vedtægten

b) foreslår generalforsamlingen en ændring af vedtægten i overensstemmelse med bestemmelserne i forordning (EF) nr. 723/2009

c) vedtager generalforsamlingen den interne forretningsorden

d) godkender generalforsamlingen det årlige budget inklusive naturaliebidrag senest i november måned i det foregående regnskabsår.

16. Generalforsamlingen:

a) udelukker med enstemmig beslutning medlemmer og observatører. Det pågældende medlems stemme tælles ikke med ved beslutningen

b) opløser med enstemmig beslutning DARIAH ERIC

c) godkender med enstemmig beslutning en årlig forhøjelse af bidragene fra medlemmer og observatører, som overstiger 2 %

a. godkender med enstemmig beslutning DARIAH's datapolitik.

17. Generalforsamlingen træffer i overensstemmelse med stk. 16 beslutning i ethvert anliggende vedrørende DARIAH ERIC, der ikke er omhandlet i de foregående stykker.

18. Generalforsamlingens medlemmer er bundet af bestemmelserne i den interne forretningsorden.

Artikel 11

Det videnskabelige udvalg

1. Det videnskabelige udvalg er sammensat af mellem fem og 10 personer, der udpeges af generalforsamlingen for perioder på tre år, som kan fornyes.

2. Det videnskabelige udvalg vælger et af sine medlemmer som formand.

3. Formanden indkalder til og leder alle det videnskabelige udvalgs møder.

4. Generalforsamlingen sikrer, at medlemmerne af det videnskabelige udvalg har væsentlig erfaring inden for kunst og litteratur, herunder anvendelse af informationsteknologi inden for kunst og litteratur.

5. Det videnskabelige udvalg mødes årligt og yder generalforsamlingen og alle andre DARIAH-organer råd og vejledning om videnskabelige og tekniske spørgsmål.

6. Det videnskabelige udvalg udarbejder en årsberetning til generalforsamlingen om aktuelle teknologiske og videnskabelige fremskridt, herunder anbefalinger vedrørende forbedringer af DARIAH-infrastrukturen.

7. Medlemmerne af det videnskabelige udvalg er bundet af bestemmelserne i den interne forretningsorden.

Artikel 12

Bestyrelsen

1. Bestyrelsen er DARIAH ERIC's forvaltningsorgan og retlige repræsentant. Den er sammensat af tre direktører udpeget af generalforsamlingen. Direktørerne er kvalificerede personer med væsentlig erfaring inden for kunst og litteratur, herunder anvendelse af informationsteknologi inden for kunst og litteratur. Bestyrelsen står til ansvar over for generalforsamlingen.

2. Hver direktør udpeges for en periode på op til tre år og kan nyudpeges. Ingen direktør kan dog udøve hvervet i mere end to på hinanden følgende perioder.

3. Såfremt en direktør udtræder af bestyrelsen eller bliver ude af stand til at udøve sit hverv, udpeger generalforsamlingen en anden direktør for den tidligere direktørs resterende periode.

4. Bestyrelsen vælger en formand blandt sine medlemmer for en treårig periode, der kan fornyes i overensstemmelse med artikel 12, stk. 2. Formanden indkalder til og leder alle bestyrelsens møder.

5. Bestyrelsen:

a. leder DARIAH ERIC og fremsætter forslag til dets strategiske mål og retningslinjer

b. undertegner på vegne af DARIAH ERIC alle kontrakter, aftaler og andre bindende dokumenter efter generalforsamlingens godkendelse, når dens samtykke er påkrævet

c. repræsenterer DARIAH ERIC over for alle europæiske, internationale og nationale myndigheder og domstole og fungerer som dets primære kontakt

d. påser, at der er tilstrækkelige økonomiske ressourcer til stede, og udarbejder budgettet

e. udarbejder den interne forretningsorden

f. kontrollerer effektiviteten i DARIAH ERIC's indsats i forhold til de strategiske mål og retningslinjer, der er fastlagt af generalforsamlingen

g. udarbejder den årlige aktivitetsrapport, jf. artikel 21, stk. 1

h. fører tilsyn med det daglige ledelsesteam

i. leder og ansætter medlemmerne af DARIAH-EU-koordinationskontoret (DCO), jf. artikel 2, stk. 4, og artikel 28, stk. 7

j. godkender oprettelsen, ændringen (herunder opsplitning, sammenlægning eller ændring af fokus) eller opløsningen af VCC'er efter samråd med det daglige ledelsesteam

k. udpeger eller afskediger VCC-formænd og tilknyttede VCC-ledere efter samråd med det daglige ledelsesteam

l. udpeger eller afskediger formanden for det fælles forskningsudvalg efter samråd med det daglige ledelsesteam.

6. Medlemmerne af bestyrelsen er bundet af bestemmelserne i den interne forretningsorden.

Artikel 13

Det daglige ledelsesteam

1. Der er et dagligt ledelsesteam, som er sammensat af formanden og næstformanden for det nationale koordinatorudvalg og af formanden og næstformanden for det fælles forskningsudvalg. Relevante tjenestemænd fra DARIAH-EU-koordinationskontoret (DCO) og formanden for det videnskabelige udvalg inviteres til at deltage i det daglige ledelsesteams møder.

2. Bestyrelsen rådfører sig med det daglige ledelsesteam med hensyn til alle generelle anliggender, herunder udarbejdelse af forslag til generalforsamlingen, opstilling og ændring af årlige arbejdsplaner vedrørende DARIAH ERIC og sikring af konsistens, sammenhæng og stabilitet inden for forskningsinfrastrukturtjenesterne.

3. Formanden for bestyrelsen indkalder til og leder alle det daglige ledelsesteams møder.

4. Medlemmerne af det daglige ledelsesteam er bundet af bestemmelserne i den interne forretningsorden.

Artikel 14

Det nationale koordinatorudvalg

1. Det nationale koordinatorudvalg er det ene af DARIAH ERIC's to operationelle organer. Det har til opgave at integrere og koordinere nationale DARIAH-aktiviteter på europæisk plan.

2. Det udgøres af en national koordinator for hvert medlem og hver observatør og udpeges af dette medlem eller denne observatør. Den nationale koordinator udpeges for en treårig periode, som kan fornyes. Hvert medlem og hver observatør kan til enhver tid udskifte deres nationale koordinator. Relevante tjenestemænd fra DARIAH-EU-koordinationskontoret (DCO) og bestyrelsen inviteres til at deltage i det nationale koordinatorudvalgs møder.

3. Det nationale koordinatorudvalg vælger med simpelt flertal sin formand og næstformand blandt sine medlemmer for en etårig periode, der kan fornyes. Formanden og næstformanden er medlemmer af det daglige ledelsesteam, hvor de repræsenterer det nationale koordinatorudvalgs kollektive synspunkt.

4. Det nationale koordinatorudvalg mødes ordinært to gange årligt.

5. Det nationale koordinatorudvalg bistår bestyrelsen navnlig ved at udarbejde en årlig sammenfattende rapport over hvert medlems og hver observatørs nationale DARIAH-køreplaner. I det nationale koordinatorudvalg fremsætter hver national koordinator forslag til bestyrelsen vedrørende hvert medlems og hver observatørs årlige naturaliebidrag med henblik på fremlæggelse til godkendelse på generalforsamlingen i overensstemmelse med artikel 10, stk. 15, litra d).

6. Medlemmerne af det nationale koordinatorudvalg er bundet af bestemmelserne i den interne forretningsorden.

Artikel 15

Det fælles forskningsudvalg

1. Det fælles forskningsudvalg er det ene af DARIAH ERIC's to operationelle organer. Det har til opgave at tilrettelægge den videnskabelige og tekniske integrering af DARIAH-aktiviteterne.

2. Det udgøres af alle VCC-lederne, der med simpelt flertal vælger deres næstformand blandt deres medlemmer for en etårig periode, som kan fornyes. Formanden udpeges af bestyrelsen for en etårig periode, som kan fornyes i overensstemmelse med en procedure, der fastlægges i den interne forretningsorden. Andre relevante tjenestemænd fra DARIAH-EU-koordinationskontoret (DCO) og bestyrelsen inviteres til at deltage i det fælles forskningsudvalgs møder.

3. Formanden og næstformanden er medlemmer af det daglige ledelsesteam, hvor de repræsenterer det fælles forskningsudvalgs kollektive synspunkt.

4. Det fælles forskningsudvalg mødes ordinært to gange årligt.

5. Det fælles forskningsudvalg støtter bestyrelsen, navnlig ved at:

a. opgøre og vurdere alle naturaliebidrag

b. opstille en årsplan og udarbejde en aktivitetsrapport for de virtuelle kompetencecentre

c. afholde mindst én DARIAH-generalforsamling årligt sammen med det medlem eller den observatør, der er vært for DARIAH-generalforsamlingen, og de relevante tjenestemænd fra DARIAH-EU-koordinationskontoret (DCO).

6. Medlemmerne af det fælles forskningsudvalg er bundet af bestemmelserne i den interne forretningsorden.

KAPITEL 5

BUDGET

Artikel 16

Udarbejdelse og vedtagelse af budgettet

1. Bestyrelsen udarbejder sammen med den kompetente tjenestemand på DARIAH-EU-koordinationskontoret (DCO) et foreløbigt budget for den næste budgetperiode, der forelægges på generalforsamlingen i det første kvartal af det foregående regnskabsår.

2. Det foreløbige budget indeholder alle bevillinger og en beregning af medlems- og observatørbidragene for den næste budgetperiode og en prognose over omkostninger og bidrag for de følgende to budgetperioder.

3. Hvis budgettet ikke er vedtaget inden regnskabsårets begyndelse, er de samlede bevillinger, der kan disponeres over månedligt i DARIAH ERIC, underkastet begrænsningerne i det foregående budgetår.

Artikel 17

Budgetperiode

1. Regnskabsåret for DARIAH ERIC begynder den 1. januar og slutter den 31. december hvert år.

2. Budgetperioden omfatter et regnskabsår.

Artikel 18

Kontant- og naturaliebidrag

1. Hvert medlems og hver observatørs bidrag består af to dele. Den ene del er et kontantbidrag og den anden et naturaliebidrag. Disse to dele bidrager til en procentdel af DARIAH ERIC'S årlige kontantbudget og årlige naturaliebudget og baseres på hvert lands BNP-tal. Principperne og beregningsmetoden er anført i bilag II.

2. Medlemmer og observatører er ansvarlige for overførslen af kontantbidrag til DARIAH ERIC.

3. Ved naturaliebidrag forstås ethvert aftalt bidrag, der ikke er et kontantbidrag, til DARIAH ERIC's budget.

4. Alle naturaliebidrag opgøres og vurderes af det fælles forskningsudvalg, som rådfører sig med det daglige ledelsesteam i tilfælde af problemer.

5. I den interne forretningsorden fastlægges proceduren for evaluering af naturaliebidrag.

KAPITEL 6

VIRTUELLE KOMPETENCECENTRE

Artikel 19

Virtuelle kompetencecentre

1. DARIAH ERIC udøver sine aktiviteter gennem virtuelle kompetencecentre (VCC), der hver især har sit særlige ekspertiseområde.

2. Hver partnerinstitution kan deltage som bidragyder til arbejdet på mere end ét VCC.

Artikel 20

Formandskabet for de virtuelle kompetencecentre

1. Kun partnerinstitutioner hos medlemmer kan varetage formandskabet for et VCC.

2. Enhver partnerinstitution, der ønsker at varetage formandskabet for et VCC, indgiver ansøgning til bestyrelsen, jf. artikel 20, stk. 1. Ansøgningen indeholder navnet/navnene på VCC-lederen/VCC-lederne.

3. Efter samråd med det daglige ledelsesteam udpeger bestyrelsen en partnerinstitution/flere partnerinstitutioner som formand/formænd for VCC'et og udpeger den tilhørende VCC-leder/de tilhørende VCC-ledere.

4. Den partnerinstitution/De partnerinstitutioner, der er udpeget af bestyrelsen som formand/formænd for et VCC, er bundet af bestemmelserne i den interne forretningsorden.

KAPITEL 7

RAPPORTERING, REGNSKABER OG REVISION

Artikel 21

Rapportering

1. DARIAH ERIC udarbejder en årlig aktivitetsrapport omhandlende navnlig de videnskabelige, operationelle og økonomiske aspekter af dets aktiviteter. Rapporten forelægges generalforsamlingen til godkendelse af bestyrelsen og fremsendes til Kommissionen og relevante offentlige myndigheder senest seks måneder efter det tilsvarende regnskabsårs udløb. Rapporten offentliggøres.

2. ERIC underretter Kommissionen om alle omstændigheder, der truer med alvorligt at hindre gennemførelsen af DARIAH ERIC-opgaver eller forhindrer DARIAH ERIC i at opfylde de krav, der er opstillet i forordning (EF) nr. 723/2009.

Artikel 22

Regnskaber og revision

DARIAH ERIC er underlagt værtsstatens lovkrav om opstilling, fremlæggelse, revision og offentliggørelse af regnskaber.

KAPITEL 8

POLITIKKER

Artikel 23

Indkøbspolitik og momsfritagelse

1. DARIAH ERIC iagttager principperne i EU's direktiver om offentlige indkøb og den deraf afledte nationale lovgivning.

2. Medlemmers og observatørers indkøb i forbindelse med DARIAH ERIC's aktiviteter skal ske med behørig hensyntagen til DARIAH ERIC's behov og de tekniske krav og specifikationer, der er fastsat af de relevante organer.

3. Momsfritagelse i henhold til artikel 143, stk. 1, litra g), og artikel 151, stk. 1, litra b), i Rådets direktiv 2006/112/EF (1) og i overensstemmelse med artikel 50 og 51 i Rådets gennemførelsesforordning (EU) nr. 282/2011 (2) begrænses til momsen for varer og tjenesteydelser, der er til tjenestebrug for DARIAH ERIC, som overstiger 150 EUR, og som anskaffes og betales fuldt ud af DARIAH ERIC. Indkøb foretaget af individuelle medlemmer er ikke omfattet af disse fritagelser.

4. Momsfritagelse gælder for ikkeøkonomiske aktiviteter, ikke for økonomiske aktiviteter.

5. Momsfritagelse anvendes på varer og tjenesteydelser til videnskabeligt, teknisk og administrativt arbejde, som udføres af DARIAH ERIC i overensstemmelse med dets hovedopgaver. Dette omfatter ligeledes udgifter til konferencer, workshops og møder, der har direkte forbindelse med DARIAH ERIC's officielle aktiviteter. Rejse- og opholdsudgifter er dog ikke omfattet af momsfritagelsen.

Artikel 24

Ansvar

1. DARIAH ERIC hæfter for sin gæld.

2. DARIAH ERIC-medlemmer hæfter for op til deres respektive årlige bidrag til DARIAH ERIC, medmindre de har undertegnet en erklæring om yderligere hæftelse for DARIAH ERIC's gæld.

3. Bestyrelsen forhandler og undertegner en passende forsikringspolice på vegne af DARIAH ERIC.

Artikel 25

Adgangspolitik

1. De værktøjer og tjenesteydelser, som DARIAH ERIC tilbyder, er i princippet frit tilgængelige til afbenyttelse for videnskabs- og uddannelsesmiljøerne.

2. Generalforsamlingen kan beslutte, at visse tjenesteydelser skal tilbydes mod et gebyr, og fastlægger de nærmere betingelser i den interne forretningsorden.

Artikel 26

Politik inden for videnskabelig vurdering og formidling

1. DARIAH ERIC driver en infrastruktur uden adgangsbegrænsninger baseret på tid, rum eller andre forhold og i princippet med fri adgang for videnskabs- og uddannelsesmiljøerne.

2. Hvis adgangen af en eller anden grund må begrænses enten midlertidigt eller permanent, kan der kun gives adgang efter en peerevaluering på basis af ekspertise og bedste praksis. Generalforsamlingen vedtager efter samråd med det videnskabelige udvalg de nødvendige gennemførelsesregler.

3. DARIAH ERIC træffer alle egnede foranstaltninger med henblik på at fremme infrastrukturen og dens anvendelse ved forskere.

4. Sådanne foranstaltninger kan bl.a. omfatte oprettelse af en webportal, udsendelse af et nyhedsbrev, afholdelse af og deltagelse i konferencer og workshops mv.

Artikel 27

Intellektuel ejendomsret, datapolitik og beskyttelse af privatlivets fred

1. Intellektuel ejendomsret er underlagt medlemmernes eller observatørernes nationale lovgivning og internationale aftaler, som medlemmerne eller observatørerne er part til.

2. Det tilstræbes generelt at anvende principperne om åben kilde og åben adgang.

3. Der udvikles en DARIAH-datapolitik, som godkendes af generalforsamlingen.

4. Anvendelse og indsamling af DARIAH ERIC-data er underlagt europæisk og national lovgivning om databeskyttelse.

Artikel 28

Ansættelsespolitik

1. DARIAH ERIC er en arbejdsplads, der sikrer lige muligheder for sine ansatte.

2. Ansættelseskontrakter følger den nationale lovgivning i det land, hvor medarbejderne er ansat.

3. DARIAH ERIC diskriminerer ikke på nogen måde mellem direkte ansat og udstationeret personale.

4. DARIAH ERIC annoncerer ledige stillinger og fastsætter en passende frist for modtagelse af ansøgninger.

5. DARIAH ERIC tilbyder ikke nogen stilling til en ansøger inden udløbet af ovennævnte frist.

6. DARIAH ERIC tilbyder ikke nogen stilling til en person, der ikke lovligt kan tage beskæftigelse i EU og/eller værtsstaten og/eller på beskæftigelsesstedet i henhold til EU-lovgivningen og den lokale lovgivning.

7. Bestyrelsen er ansvarlig for ansættelsen af personale og bistås af DARIAH-EU-koordinationskontoret (DCO).

KAPITEL 9

GYLDIGHEDSPERIODE, AFVIKLING, TVISTER, BESTEMMELSER OM OPRETTELSE

Artikel 29

Gyldighedsperiode

DARIAH ERIC's gyldighedsperiode er 20 år, som kan fornyes i overensstemmelse med den flertalsregel, der er fastlagt i artikel 10, stk. 13, litra d).

Artikel 30

Ændringer, afvikling

1. Ændringsforslag kan indgives til generalforsamlingen af ethvert medlem, bestyrelsen og det videnskabelige udvalg.

2. Ændringsforslag indføjes som et punkt på den dagsorden, der fremsendes med invitationen til generalforsamling.

3. Bilagene kan ajourføres af generalforsamlingen, uden at det udgør en vedtægtsændring.

4. Afvikling af DARIAH ERIC skal ske på grundlag af en beslutning truffet af generalforsamlingen i overensstemmelse med artikel 10, stk. 16, litra b).

5. Uden unødig forsinkelse og under alle omstændigheder senest 10 dage efter vedtagelsen af beslutningen om at afvikle DARIAH ERIC underretter DARIAH ERIC Kommissionen om beslutningen.

6. Tilbageværende aktiver, når DARIAH ERIC's gæld er betalt, fordeles blandt medlemmerne i forhold til deres akkumulerede årlige bidrag til DARIAH ERIC. Tilbageværende passiver, DARIAH ERIC's aktiver medregnet, fordeles blandt medlemmerne i overensstemmelse med artikel 24, stk. 2.

7. Uden unødig forsinkelse og under alle omstændigheder senest 10 dage efter at afviklingen er afsluttet, underretter DARIAH ERIC Kommissionen herom.

8. DARIAH ERIC ophører med at bestå fra den dag, hvor Kommissionen offentliggør bekendtgørelsen herom i Den Europæiske Unions Tidende.

Artikel 31

Lovvalg

DARIAH ERIC er underlagt følgende lovgivning opstillet i rangfølge:

a. EU-retten, navnlig forordning (EF) nr. 723/2009

b. værtsstatens lovgivning på alle områder, som ikke er omfattet eller kun delvis omfattet af EU-retten

c. nærværende vedtægt og gennemførelsesbestemmelserne hertil.

Artikel 32

Tvister

1. Den Europæiske Unions Domstol er den kompetente instans, hvad angår retstvister mellem medlemmerne indbyrdes i relation til DARIAH ERIC, tvister mellem medlemmer, observatører og DARIAH ERIC og tvister, som Unionen er part i.

2. Ved tvister mellem DARIAH ERIC og tredjeparter gælder EU-lovgivningens jurisdiktionsbestemmelser. I tilfælde, der ikke er omfattet af EU-lovgivningen, er det lovgivningen i værtsstaten, der afgør, hvilken instans bilæggelse af sådanne tvister henhører under.

Artikel 33

Vedtægtens tilgængelighed

Vedtægten ajourføres og offentliggøres på DARIAH ERIC's websted og på dets vedtægtsmæssige hjemsted.

Artikel 34

Bestemmelser om oprettelse

1. Værtsstaten indkalder generalforsamlingen til et konstituerende møde hurtigst muligt og senest 45 kalenderdage, efter at Kommissionens beslutning om at oprette DARIAH ERIC træder i kraft.

2. Værtsstaten underretter de stiftende medlemmer om alle specifikke presserende retlige foranstaltninger, der skal træffes på vegne af DARIAH ERIC inden det konstituerende møde. De retlige foranstaltninger gennemføres af en af værtslandet bemyndiget person, medmindre et stiftende medlem fremsætter indvendinger inden for fem arbejdsdage efter at være blevet underrettet.

(1) Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1.)

(2) Rådets gennemførelsesforordning (EU) nr. 282/2011 af 15. marts 2011 om foranstaltninger til gennemførelse af direktiv 2006/112/EF om det fælles merværdiafgiftssystem (EUT L 77 af 23.3.2011, s. 1).

BILAG I LISTE OVER MEDLEMMER OG OBSERVATØRER Seneste ajourføring: 11. juni 2014 Medlemmer Land eller mellemstatslig organisation Repræsentant National koordinerende institution Østrig Det østrigske ministerium for videnskab og forskning Det østrigske videnskabsakademi — Institut for Corpus Linguistics og tekstteknologi (ICLTT) Belgien Det belgiske kontor for videnskabspolitik Gent Center for digital humaniora (Gent universitet) Kroatien Ministeriet for videnskab, uddannelse og sport Institut for forskning i etnologi og folklore Cypern Digital Champion of Cyprus — Ministeriet for energi, handel, industri og turisme Cyperns teknologiske universitet i Limassol Danmark Styrelsen for Forskning og Innovation Det Digitale Humaniora Laboratorium Frankrig Det nationale center for videnskabelig forskning Huma-Num (Det nationale center for videnskabelig forskning) Tyskland Det tyske forbundsministerium for uddannelse og forskning Georg-August-Universität Göttingen Grækenland Generalsekretariatet for forskning og teknologi/Ministeriet for uddannelse og religiøse anliggender Athens akademi Irland Det irske forskningsråd Irlands nationalbibliotek i Maynooth Italien MIUR — Ministeriet for uddannelse, universiteter og forskning Italiens nationale forskningsråd Luxembourg Ministeriet for videregående uddannelse og forskning Det virtuelle center for viden om Europa Malta Ministeriet for uddannelse og beskæftigelse Malta biblioteksråd Nederlandene Nederlandenes organisation for videnskabelig forskning Dataarkivering og netværkstjenester Serbien Ministeriet for kultur og information Beograds center for digital humaniora Slovenien Ministeriet for uddannelse, videnskab og sport Inštitut za novejšo zgodovino/Institut for samtidshistorie Observatører Land eller mellemstatslig organisation Repræsentant National koordinerende institution

BILAG II PRINCIPPER FOR BEREGNING AF BIDRAG 1. Medlemsstaternes og observatørernes årlige kontant- og naturaliebidrag bestemmes under anvendelse af følgende variabler: a. Fordelingsnøgle. b. DARIAH-ejerskabsenhed — i forkortet form: DARIAH-enhed. c. Kontantbudget. d. Naturaliebudget. e. Medlemmer og observatører udvalgt af generalforsamlingen til beregning af DARIAH-enheden. 2. Et lands fordelingsnøgle beregnes efter følgende formel: Landets BNP deles med summen af Europarådsmedlemsstaternes BNP, og fordelingsnøglen afrundes derefter til to decimaler. For lande, der optages i DARIAH ERIC som observatører, er fordelingsnøglen det halve af, hvad den ville have været, hvis de var blevet optaget som medlemmer. 3. DARIAH-enheden for kontantbudgettet (x) beregnes efter følgende formel: Kontantbudgettet deles med summen af fordelingsnøglerne for de medlemmer og observatører, der er udvalgt af generalforsamlingen til beregning af DARIAH-enheden for kontantbudgettet. 4. DARIAH-enheden for naturaliebudgettet (y) beregnes efter følgende formel: Naturaliebudgettet deles med summen af fordelingsnøglerne for de medlemmer og observatører, der er udvalgt af generalforsamlingen til beregning af DARIAH-enheden for naturaliebudgettet. 5. Kontant- og naturaliebidrag beregnes efter følgende formel: a. Kontantbidrag : Et lands fordelingsnøgle ganges med DARIAH-enheden for kontantbudgettet (x), og resultatet oprundes derefter til nærmeste hele hundrede euro. b. Naturaliebidrag : Et lands fordelingsnøgle ganges med DARIAH-enheden for naturaliebudgettet (y), og resultatet oprundes derefter til nærmeste hele tusinde euro. 6. Generalforsamlingen kan ændre kontant- og naturaliebudgettet hvert år og reference-BNP'et efter tre år i overensstemmelse med det vægtede afstemningssystem som defineret i artikel 10, stk. 14 og 16. 7. Hvis generalforsamlingen ikke ændrer budgetvariablerne (som beskrevet i ovenstående princip 1), udgør det årlige bidrag det foregående års bidrag med en årlig forhøjelse på 2 % som kompensation for inflation og omkostningsstigninger. 8. Mellemstatslige organisationer betaler bidraget i overensstemmelse med deres status som medlem eller observatør. 9. Bidrag fra enheder, der optages i løbet af et år, udregnes i forhold til, hvor mange måneder der er tilbage af det pågældende år, at regne fra den første dag i den måned, hvor optagelsen fandt sted. 10. Det årlige gebyr for medlemmer og observatører, der ikke fra starten af forpligter sig for fem år, forhøjes med 25 %, så længe der ikke er indgået en forpligtelse for den resterende periode. Hvis medlemmet forpligter sig for den resterende del af den femårige periode, eller hvis medlemmet forbliver medlem, eller observatøren forbliver observatør i fem år, skal der træffes foranstaltninger til at sikre, at medlemmet eller observatøren samlet set ikke betaler mere end standardgebyret for disse fem år.